青山高爲宋郎中德之作
作者：程公許
朝代：宋

paragraphs: 青山高，六六峰。
瑶鎸嵽嶪千萬仞，斗起西南天半空。
蒸嵐噴薄不得洩，翠屏掩靄深幾重。
不知丹梯委曲到何許，飛樓傑觀縹緲疑神功。
丈人天上足官府，愛此疊嶂高巃嵷。
奏疏白玉京，此山上帝之離宮。
臣請爲帝守宮鑰，檢課列仙功行之異同。
帝憑玉几頷其奏，導以絳節雙青童。
岳靈嶪峩遠奔命，其下瀆鬼趨濛鴻。
丹書校錄曉繼夕，朱衣執侍嚴且恭。
赤明龍漢屈指今幾劫，珠幢羽帔可想不可蹤。
雲璈鏗鍧洞天曉，步虛寥亮閶闔風。
有時山空夜永斗柄出復沒，眩眼千炬煜煜燈吐紅。
嗚呼青山高兮六六峰，丈人宮闕兮遠層穹，飛仙來往兮安得逢。
山中人兮媚幽獨，烜山緒兮雪谿翁。
形癯霄漢舞皓鶴，神茂晴巒森老松。
三生曾侍丈人之左右，出入孔老竺乾之學該以通。
把茅山間二十年，幽棲活計那諱窮。
白雲四壁兮風月窗櫳，玉泉如飴兮柏實可饔。
丈人憫世日混濁，敕遣下山開瞽矇。
被髮鞭麒麟，駕霆呵靈霳。
高岡一鳴衆鳥瘖不吐，修門再入九虎獰以攻。
飄然整我飛霞佩，佳山水處挾冊從。
仙槎尚有樓突兀，蕩漾萬頃風濤中。
酒酣浩歌蘂珠三疊之險韻，出沒蛟蜃悲魚龍。
道逢仇池老仙伯，握手一笑蟇鼻烟溟濛。
混成菴中據梧默數息，明霞閣上彈鋏看飛鴻。
丈人嗔不歸，鸞歌鳳舞瞻聽慵。
我聞至人離世不忘世，肯學山澤之臞塊獨守此虎豹叢。
歐子來自神清洞，樂天故棲蓬海東。
手携天孫雲漢之機杼，下與世俗一洗組纂之拙工。
後先相望幾百年，帝命何獨私與公。
青山之阻烟霞濃，六時滴水聲玲瓏。
猿鶴何知强悽怨，祝公不用思𢥞𢥞。
我願飛章夜扣丈人九仙之寶室，世路荆棘人心蓬。
洗氛滌祲待雨露，驚聵醒醉須笙鏞。
乞公且住千百歲，要使民有司命儒有宗。
色絲不盡今古胸，帝衮何闕須彌縫，笑談變俗爲時雍。
青山青山長好在，洞天氣物何曾改。
歸來瑶簡朝丈人，坐看桑田變滄海。